**Gastón Rodrigo Pereiro López**, nado en Montevideo o 11 de xuño de 1995, é un futbolista uruguaio, de orixe galega. Xoga como centrocampista no Cagliari Calcio da Serie A italiana.

Traxectoria
-----------

Naceu na capital uruguaia e ten raíces galegas, pois seu avó paterno é da parroquia cercedense de Rodís.

Formouse na canteira de Nacional e debutou oficialmente co primeiro equipo o 28 de xaneiro de 2014 na cidade boliviana de Santa Cruz de la Sierra, na derrota por 1-0 contra o Oriente Petrolero, na Copa Libertadores. O adestrador Gerardo Pelusso deulle entrada no minuto 63 para substituír a Carlos de Pena. Catro días despois, marcou o seu primeiro gol, na vitoria por 2-0 sobre Racing no Estadio Centenario.

O 2 de xullo de 2015 fíxose oficial a súa chegada ao PSV Eindhoven por 7 millóns de euros. O club neerlandés comprou o 80% do seu pase e foi presentado oficialmente o 15 de xullo. O seu debut oficial tivo lugar na Supercopa dos Países Baixos contra o FC Groningen, un partido no que o PSV gañou o trofeo tras unha vitoria por 3-0. Na Eredivisie debutou contra o ADO Den Haag, entrando aos 80 minutos de xogo. Xogou por primeira vez como titular ante o Ajax, partido no que o PSV venceu por 2-1 con dous goles de Pereiro. Marcou o seu primeiro triplete na Copa dos Países Baixos, no que o seu equipo derrotou por 6-0 ao SC Genemuiden.

Nas súas catro tempadas e media no equipo neerlandés, conquistou dúas ligas e dúas Supercopas, e disputou tres edicións da Liga de Campións, na que debutou o 30 de setembro de 2015, nun encontro fronte ao CSKA de Moscova no Arena Khimki.

O 31 de xaneiro de 2020, foi traspasado ao Cagliari onde asinou un contrato ata xuño de 2024. No club italiano comparte equipo cos tamén uruguaios Nahitan Nández e Christian Oliva.

O 1 de marzo de 2020 marcou o seu primeiro gol no club italiano, nunha derrota por 3-4 contra a Roma.

### Selección nacional

#### Categorías inferiores

Foi preseleccionado coa selección uruguaia sub-20 o Mundial Sub-20 de 2013, cando tiña 17 anos, aínda que finalmente non entrou no cadro de xogadores final. En 2014 gañou un Cuadrangular Internacional Sub-20 disputado en Asunción en preparación para o Campionato Suramericano Sub-20.

O 3 de xaneiro de 2015 foi seleccionado para defender ao Uruguai no Campionato Suramericano Sub-20, no que o equipo rematou na terceira posición. Pereiro foi o segundo máximo goleador do torneo e o máximo goleador do Uruguai con cinco goles en oito partidos.

O 14 de maio foi incluído na lista de 21 futbolistas uruguaios que participarían no Mundial sub-20 de Nova Celandia. Anotou o gol da vitoria no primeiro partido contra Serbia, que rematou 1-0.

#### Selección absoluta

O 23 de agosto de 2017 foi convocado pola selección uruguaia absoluta para dous encontros de clasificación de cara ao Mundial de Rusia 2018, contra as seleccións da Arxentina e Paraguai. Debutou nun amigable contra Polonia en Varsovia o 10 de novembro de 2017.

Notas
-----

1. ↑  "Ficha en footballdatabase". footballdatabase.eu. Consultado o 5 de marzo de 2013.
2. ↑  Vilar Landeira, Ramón. "Tacos de aluminio". *La Voz de Galicia*. Consultado o 23 de maio de 2021.
3. ↑  "Nacional sufrió un resbalón" (en castelán). 28 de xaneiro de 2014. Arquivado dende o orixinal o 20 de febreiro de 2014. Consultado o 23 de maio de 2021.
4. ↑  "Gastón Pereiro deja el PSV Eindhoven y ficha por el Cagliari hasta 2024". *La Vanguardia* (en castelán). 31 de xaneiro de 2020. Consultado o 23 de maio de 2021.
5. ↑  "Son el orgullo Nacional" (en castelán). 3 de febreiro de 2015. Consultado o 23 de maio de 2021.
6. ↑  "Plantel sub-20 confirmado". *Asociación Uruguaia de Fútbol* (en castelán). Arquivado dende o orixinal o 16 de xaneiro de 2015. Consultado o 23 de maio de 2021.
7. ↑  "Simeone estuvo imparable" (en castelán). 8 de febreiro de 2015. Consultado o 23 de maio de 2021.
8. ↑  "Plantel para el Mundial Sub-20". *Asociación Uruguaia de Fútbol* (en castelán). 14 de maio de 2015. Arquivado dende o orixinal o 18 de maio de 2015. Consultado o 23 de maio de 2021.
9. ↑  "Un debut enorme, como Guruceaga" (en castelán). 31 de maio de 2015. Consultado o 23 de maio de 2021.

Véxase tamén
------------

### Ligazóns externas

|  |  |
| --- | --- |
|  | Wikimedia Commons ten máis contidos multimedia na categoría:  ***Gastón Pereiro Modificar a ligazón no Wikidata*** |

* Datos do xogador na Asociación Uruguaia de Fútbol *(en castelán)*.

|  |  |
| --- | --- |
| Control de autoridades | 
* Wd: Q6438734
* As: 30239
* BDFutbol: 78766
* FIFA: 386311
* FootballDatabase: 166420
* NFT: 69265
* Soccerway: 284215
* Thefinalball: 333782
* Transfermarkt: 264116
* UEFA: 250086340
* Worldfootball: gaston-pereiro

 |